เตือนประกันรับมือความเสี่ยง
ธุรกิจประกันชีวิตยุคดิจิทัล ต้องพึ่งฝีมือนักคณิตศาสตร์ ประเมินเสี่ยงได้ดี ไม่เป็นภาระบริษัท
8 ส.ค. 2559

ธุรกิจประกันชีวิตยุคดิจิทัล ต้องพึ่งฝีมือนักคณิตศาสตร์ ประเมินเสี่ยงได้ดี ไม่เป็นภาระบริษัท
นางนุสรา (อัสสกุล) บัญญัติปิยพจน์ นายกสมาคมประกันชีวิตไทย เปิดเผยว่า จากการประเมินภาพรวมธุรกิจในปัจจุบันพบว่าเผชิญความท้าทายใหม่ๆ ที่ไม่เคยมีมาก่อนในประเทศไทย ซึ่งจะเป็นการพิสูจน์ฝีมือการบริหารและฝีมือของนักคณิตศาสตร์ประกันภัย ในการประเมินระดับความเสี่ยงที่เกิดขึ้น หากบริษัทใดที่สามารถกำหนดค่าความเสี่ยงได้ตรงกับระดับความเสี่ยงที่เกิดขึ้นจริง จะทำให้บริษัทสามารถฝ่าความท้าทายนี้ไปได้และเติบโตอย่างยั่งยืน
สำหรับความท้าทายในปัจจุบัน ประกอบด้วย เข้ามาของดิจิทัลที่ทำให้พฤติกรรมของผู้บริโภคเปลี่ยนแปลงไป โดยธุรกิจธนาคารพาณิชย์จะทำให้เกิดฟินเทค ส่วนธุรกิจประกันชีวิตก็จะเกิดดิจิทัลอินชัวเรอร์ ที่ต้องใช้ทรัพยากรที่มีอยู่ในการจัดกลุ่มไลฟ์สไตล์ของลูกค้าที่มีความต้องการแตกต่างกัน เพื่อออกแบบสินค้า บริการ ช่องทางการจำหน่าย
ทั้งนี้ กฎเกณฑ์ใหม่ๆ ที่ออกมาเพื่อให้ประกันชีวิตของไทยเป็นสากล เช่น การดำรงเงินกองทุนตามระดับความเสี่ยงระยะที่ 2 หรืออาร์บีซี 2 การบันทึกบัญชีความเพียงพอของหนี้สิน (LAT) ตามราคาตลาด การเรียนรู้เรื่องใหม่ๆ เพื่อปรับใช้ให้ทันและการประเมินระดับความเสี่ยงได้ จะทำให้ตั้งสำรองเงินกองทุนตามความเสี่ยงได้เพียงพอ และออกแบบประกันชีวิตที่ให้ความคุ้มครอง และผลตอบแทนที่จูงใจ โดยไม่เป็นภาระของบริษัทและจ่ายผลตอบแทนให้ลูกค้าได้ตามสัญญา